CNN dank medewerker af oor Palestina-uitsprakeProf. Marc Lamont Hill. Foto: Facebook CNN het sy bande verbreek met ŉ gereelde politieke medewerker wat Israel in ŉ toespraak voor die Verenigde Nasies van “staatsgeweld en etniese suiwering” beskuldig het en voorspraak vir ŉ eenstaatoplossing gemaak het. ŉ CNN-woordvoerder het in ŉ kort verklaring gesê dat Marc Lamont Hill, ŉ professor in mediastudies aan die Temple-universiteit, “nie langer onder kontrak” met die nuuskanaal is nie, berig Al Jazeera. Die netwerk het geen rede verstrek nie, maar drukgroepe soos die Anti-Defamation League (ADL), ŉ wêreldwye Joodse organisasie wat onder meer “anti-Semitisme bestry en demokratiese ideale bevorder”, en ander organisasies het beswaar gemaak teen sy uitlatings. Hill, ŉ gereelde kommentator oor politieke gebeure vir CNN, het ŉ beroep gedoen vir “ŉ enkele, sekulêre staat [in die Midde-Ooste] vir almal” tydens ŉ vergadering van die VN ter viering van Wêrelddag van Solidariteit met die Palestynse Bevolking, en gevra “Palestina moet van die rivier tot die see bevry word”. Die ADL sê laasgenoemde frase is ŉ versluierde oproep vir die vernietiging van Israel en bygevoeg die VN-geleentheid het “verdeeldheid en haat bevorder”. Hill het sy toespraak op sosiale media verdedig deur te sê hy is nie ŉ voorstander van anti-Semitisme nie en dat sy verwysings na die “rivier tot die see” nie ŉ oproep was om enigiets te vernietig nie. Hy het gesê hy ondersteun Palestynse vryheid en selfbeskikking. “Ek is uiters krities oor Israeliese beleid en praktyk,” het hy laat hoor. “Ek ondersteun nie anti-Semitisme, nie die doodmaak van Joodse mense of enigiets anders wat aan my toespraak toegedig word nie.” Al Jazeera berig daar is in die jongste jare ŉ oplewing in steun onder Palestyne vir die idee van ŉ eenstaatoplossing, wat talle beweer gelyke regte vir die Palestyne en Israeliese Jode in die hele historiese Palestina sal verseker. Volgens die jongste beskikbare syfers bestaan Israel se bevolking uit 74,7% Jode, 17,7% Moslems en 2% Christene, wat neerkom op 6,64 miljoen Jode. In ŉ verenigde staat van Israel (8,9 miljoen inwoners) en Palestina (4,8 miljoen inwoners) sal Jode ŉ minderheid van 49% van die bevolking uitmaak.